CELEX: C2004/168/01
Language: fi
Date: 2004-06-26 00:00:00
Title: Asia C-138/04: Euroopan yhteisöjen komission 15.3.2004 Tanskan kuningaskuntaa vastaan nostama kanne

26.6.2004   
            
            
               FI
            
            
               Euroopan unionin virallinen lehti
            
            
               C 168/1
            
         Euroopan yhteisöjen komission 15.3.2004 Tanskan kuningaskuntaa vastaan nostama kanne
   (Asia C-138/04)
   (2004/C 168/01)
   Euroopan yhteisöjen komissio on nostanut 15.3.2004 Euroopan yhteisöjen tuomioistuimessa kanteen Tanskan kuningaskuntaa vastaan. Kantajan asiamiehinä ovat R. Lyal ja T. Fich, ja prosessiosoite on Luxemburgissa.
   Kantaja vaatii, että yhteisöjen tuomioistuin
   
               1.
            
            
               toteaa, että Tanskan kuningaskunta ei ole noudattanut EY 249 artiklan ja direktiivin 83/183/ETY (1) mukaisia velvoitteitaan, koska se ei myönnä henkilöille, jotka muuttavat pysyvän asuinpaikkansa lopullisesti Tanskaan, direktiivin 83/183/ETY 1 artiklan 1 kohdassa säädettyä vapautusta niin kutsutusta rekisteröintimaksusta, joka todellisuudessa vastaa kulutukseen kohdistuvaa veroa.
            
         
               2.
            
            
               velvoittaa Tanskan kuningaskunnan korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Moottoriajoneuvojen rekisteröintimaksu kannetaan, kun ajoneuvo rekisteröidään ensimmäisen kerran Tanskassa, ja maksuvelvollisuus koskee näin ollen myös henkilöitä, jotka muuttaessaan pääasiallisen asuinpaikkansa ulkomailta Tanskaan tuovat lopullisesti maahan ajoneuvonsa Tanskassa käytettäviksi.
   
               —
            
            
               Komission mukaan rekisteröintimaksu on täten ”luonnollisen henkilön henkilökohtaisen omaisuuden lopullisessa maahantuonnissa toisesta jäsenvaltiosta tavanomaisesti kannettava — muu kulutukseen kohdistuva vero”, josta jäsenvaltioiden on direktiivin 1 artiklan 1 kohdan nojalla myönnettävä verovapaus.
            
         Rekisteröintimaksu on kiistatta ”kulutukseen kohdistuva vero”, sillä se määrätään kulutustavaralle, se lasketaan tavaran taloudellisen arvon perusteella ja se kannetaan vain yhden kerran.
   Lisäksi on kiistatta kysymys maksusta, joka on ”luonnollisen henkilön henkilökohtaisen omaisuuden lopullisessa maahantuonnissa — tavanomaisesti kannettava” vero. Se, että maksu kannetaan vasta ajoneuvoa rekisteröitäessä, ei muuta asiaa, sillä rekisteröinti on edellytys sille, että ajoneuvoa voidaan käyttää Tanskan teillä. Muuttajan suorittamalla ajoneuvon maahantuonnilla ei voida olettaa olevan muuta tarkoitusta kuin ajoneuvon käyttäminen tässä tarkoituksessa.
   
               —
            
            
               Komissio katsoo edelleen, että rekisteröintimaksua ei voida katsoa ”tämän omaisuuden käytöstä maan alueella kannettavaksi erityiseksi ja/tai kausiluonteiseksi maksuksi ja veroksi”, joka on direktiivin 1 artiklan 2 kohdan nojalla jätetty verovapauden ulkopuolelle.
            
         Tämä poikkeus koskee vain maksuja, jotka koskevat nimenomaan kyseessä olevan omaisuuden käyttöä, sekä maksuja, jotka voidaan kantaa vastikkeena jostain sellaisesta, jolla on erityinen yhteys kyseessä olevan omaisuuden käyttöön.
   Direktiivin 1 artiklan 2 kohdassa annetaan kolme esimerkkiä tällaisista maksuista, jotka voidaan jättää verovapauden ulkopuolelle, eli ”autojen rekisteröinnissä kannettavat maksut, tieliikennemaksut ja televisioluvat”. Yhteistä näille esimerkeille on se, että eivät ole kulutukseen kohdistuvia veroja, vaan ne liittyvät tavaran jatkuvaan käyttöön tai niillä varmistetaan, että yhteiskunnalle korvataan kulut, jotka liittyvät kyseessä olevien tavaroiden käyttöön.
   Viittausta autojen rekisteröinnissä kannettaviin maksuihin on komission mukaan näin ollen tulkittava siten, että se kattaa ainoastaan maksut, jotka koskevat nimenomaan ajoneuvon rekisteröintiä.
   Tämä näkemys vahvistuu edelleen, kun tarkastellaan direktiivin 1 artiklan eri kieliversioita. Lukuun ottamatta saksan- ja tanskankielistä tekstiä, joissa molemmissa käytetään samaa ilmaisua 1 ja 2 kohdassa, eli ilmaisuja ”Abgaben” ja ”afgifter”, kaikissa muissa kieliversioissa käytetään eri ilmaisuja 1 ja 2 kohdassa, eli ranskaksi ilmaisuja ”taxes” ja ”droits”, englanniksi ilmaisuja ”taxes” ja ”fees” jne. Ilmaisut ”droits” ja ”fees” voivat selvästi viitata ainoastaan maksuihin, jotka maksetaan jonkin vastikkeena.
   On täysin mahdotonta katsoa rekisteröintimaksu vastikkeen maksamiseksi, sillä kyseisen maksun suuruus lasketaan moottoriajoneuvon arvon perusteella, eli se on tällä hetkellä 105 % ajoneuvon arvonlisäverollisesta arvosta rekisteröintipäivänä 57 400 DKK:uun saakka (mikä vastaa 7 735 EUR) ja tämän ylittävältä osalta 180 %.
   
      (1)  Luonnollisten henkilöiden henkilökohtaisen omaisuuden lopullisessa maahantuonnissa jäsenvaltiosta sovellettavista verovapauksista 28 päivänä maaliskuuta 1983 annettu neuvoston direktiivi.